**Informatīvais ziņojums „Par parakstu vākšanas tiešsaistes sistēmas atbilstības sertifikāta izsniegšanas praksi un turpmāko rīcību parakstu vākšanas sistēmas drošības prasību izpildes uzraudzībai”**

Informatīvais ziņojums „Par parakstu vākšanas tiešsaistes sistēmas atbilstības sertifikāta izsniegšanas praksi un turpmāko rīcību parakstu vākšanas sistēmas drošības prasību izpildes uzraudzībai” izstrādāts saskaņā ar Ministru kabineta 2014.gada 12.augusta sēdes protokollēmuma (prot. Nr.43 44.§) „Noteikumu projekts „Parakstu vākšanas tiešsaistes sistēmu drošības un tehniskās prasības”” 2.punktu, kas nosaka Vides aizsardzības un reģionālās attīstības ministrijai (turpmāk – VARAM) sadarbībā ar Aizsardzības ministriju sagatavot un vides aizsardzības un reģionālās attīstības ministram līdz 2015.gada 1.jūlijam iesniegt Ministru kabinetā (turpmāk – MK) informatīvo ziņojumu par:

parakstu vākšanas tiešsaistes sistēmas atbilstības sertifikāta izsniegšanas praksi un

tiesību akta projektu par turpmāko rīcību parakstu vākšanas sistēmu drošību prasību izpildes uzraudzībai, tajā skaitā izvērtējot atbildīgās institūcijas tiešsaistes sistēmas atbilstības sertifikāta izsniegšanas funkcijas izpildi un tam nepieciešamo finansējumu ar 2016.gada 1.janvāri.

1. **Esošā situācija**

**Normatīvais regulējums**

Parakstu vākšanas tiešsaistes sistēmas atbilstības sertifikāta izsniegšanu regulē MK 2014.gada 12.augusta noteikumi Nr.471 „Parakstu vākšanas tiešsaistes sistēmu drošības un tehniskās prasības” (turpmāk - noteikumi Nr.471), kas vienlaikus arī nosaka drošības un tehniskās prasības parakstu vākšanas tiešsaistes sistēmai, lai nodrošinātu uzticamu un drošu parakstu vākšanu, izmantojot vienoto valsts un pašvaldību pakalpojumu portālu [www.latvija.lv](http://www.latvija.lv) vai citas parakstu vākšanas tiešsaistes sistēmas. Saskaņā ar noteikumu Nr.471 3.punktu Informācijas tehnoloģiju drošības incidentu novēršanas institūcijai (turpmāk - CERT.LV) ir jāvērtē citu jeb privātpersonu parakstu vākšanas tiešsaistes sistēmas atbilstība noteikumu Nr. 471 prasībām.

Saskaņā ar Ministru prezidentes rezolūciju[[1]](#footnote-1) un MK 2015.gada 3.februāra sēdes jautājuma „Informatīvais ziņojums par priekšlikumu iesniegšanu Parakstu vākšanas tiešsaistes sistēmas situācijas risināšanai” (protokola Nr.6. 31.§) 2.punktu, VARAM veica grozījumus noteikumos Nr.471, kas nosaka Centrālās vēlēšanu komisijas (turpmāk – CVK) un Valsts reģionālās attīstības aģentūras kompetenču sadalījumu un vairāku parakstu vākšanas tiešsaistes sistēmas sastāvdaļu[[2]](#footnote-2) pārņemšanu pilnā CVK atbildībā. Grozījumi noteikumos Nr.471 tika pieņemti MK 2015.gada 9.jūnija sēdē (prot. Nr.28 25.§).

**Parakstu vākšanas tiešsaistes sistēmas atbilstības sertifikāta izsniegšanas prakse**

Laika periodā no 2015.gada 1.janvāra līdz 1.oktobrim CVK ir ierosinājusi vienu parakstu vākšanas procesu „Likums par 2012. gada 8. novembra likuma „Grozījumi likumā „Par tautas nobalsošanu, likumu ierosināšanu un Eiropas pilsoņu iniciatīvu”” atcelšanu” – parakstu vākšana elektroniski norit tikai vienotajā valsts un pašvaldību pakalpojumu portālā [www.latvija.lv](http://www.latvija.lv).

Šobrīd atbildīgā institūcija par parakstu vākšanas tiešsaistes sistēmas atbilstības sertifikāta izsniegšanu ir CERT.LV. Saskaņā ar noteikumu Nr.471 3.punktu, parakstu vākšanu var organizēt, izmantojot privātpersonas parakstu vākšanas tiešsaistes sistēmu, ja CERT.LV ir izsniegusi atbilstības sertifikātu, kas apliecina, ka privātpersonas parakstu vākšanas tiešsaistes sistēma atbilst noteikumos Nr.471 noteiktajām drošības un tehniskajām prasībām.

Lai saņemtu sertifikātu, personai, kas organizē un vada portāla parakstu vākšanas tiešsaistes sistēmas un privātpersonas parakstu vākšanas tiešsaistes sistēmas darbību, CERT.LV ir jāiesniedz iesniegums sertifikāta saņemšanai un noteikumu Nr.471 11.punktā minētā informācija.

Līdz 2015.gada 1.oktobrim CERT.LV nav saņemts neviens iesniegums sertifikāta saņemšanai.

**Par parakstu vākšanas sistēmu drošību prasību izpildes uzraudzību**

Lai arī līdz šim atbildīgā institūcija par parakstu vākšanas tiešsaistes sistēmas atbilstības sertifikāta izsniegšanu ir CERT.LV, šāda funkcijas pievienošana CERT.LV ir uzskatāma par pagaidu risinājumu, kas tika ieviests, ņemot vērā Eiropas Parlamenta un Padomes regulā (ES) Nr.211/2011 par pilsoņu iniciatīvu noteikto piemērošanas datumu - 2012.gada 1.aprīli, kā arī ņemot vērā ekspertīzi un kompetenci, kas tobrīd bija pieejama tikai CERT.LV. Tai paša laikā ir jāuzsver, ka CERT vienību (CERT ir saīsinājums no angļu valodas *– Computer Emergency Response Team* – datoru incidentu reaģēšanas vienība) primārā funkcija ir uzturēt un aktualizēt informāciju par informācijas tehnoloģiju (turpmāk – IT) drošības apdraudējumiem, sniegt atbalstu IT drošības incidentu novēršanā, sniegt atbalstu valsts institūcijām IT drošības jomā, organizēt informatīvus un izglītojošus pasākumus gan valsts iestāžu darbiniekiem, gan IT drošības profesionāļiem un citiem interesantiem. Parakstu vākšanas tiešsaistes sistēmas atbilstības sertifikāta izsniegšanas funkcijas noteikšana par pastāvīgu CERT.LV pienākumu jau šobrīd rada pretrunu institūcijas būtībā – no vienas puses tā ir atbildīga par sistēmas sertificēšanu attiecībā pret drošības un tehniskajiem parametriem, bet, no otras – tai ir pienākums risināt incidentus, ko var radīt šīs sistēmas drošības trūkumi vai ievainojamības. Šādu funkciju uzticēšana vienai un tai pašai institūcijai paaugstina risku kļūdu iespējamībai gan tehnisko pārbaužu, gan sertifikācijas laikā, kā arī nav uzskatāma par atbilstošu auditēšanas labajai praksei.

Saistībā ar jautājumu par parakstu vākšanas sistēmu drošību prasību izpildes uzraudzību jāatzīmē, ka šobrīd, sadarbojoties Aizsardzības ministrijai, CERT.LV un VARAM, aizsardzības ministra pakļautībā tiek veidota[[3]](#footnote-3) vienota, koleģiāla uzraudzības institūcija, kompetentā un atbildīgā iestāde, kura nodrošinās kvalificētu un kvalificētu paaugstinātas drošības elektroniskās identifikācijas pakalpojumu sniedzēju uzraudzību, paredzot tajā arī sertifikācijas komiteju (turpmāk - uzraudzības institūcija). Uzraudzības institūcija tiek paredzēta kā koleģiāla institūcija Aizsardzības ministra pakļautībā, neveidojot jaunu uzraudzības iestādi, lai mazinātu administratīvo slogu. Aizsardzības ministrija nodrošinās kvalificētu un kvalificētu paaugstinātas drošības elektroniskās identifikācijas pakalpojumu sniedzēju uzraudzības funkcijas, uzticamu sertifikācijas pakalpojumu sniedzēju uzraudzības iestādes funkcijas, kvalificētu uzticamības pakalpojumu sniedzēju uzraudzības iestādes funkcijas un nacionālās kompetences iestādes, kura nodrošinās interneta, privāto tīklu un informācijas sistēmu drošību funkcijas. Attiecībā uz iepriekšminēto funkciju nodrošināšanai kā koleģiāla kontroles institūcija attiecībā uz kvalifikācijas piešķiršanu vai sertifikāciju tiek veidota sertifikācijas komiteja Aizsardzības ministrijas pakļautībā. Komitejas sastāvā ir šādu institūciju pārstāvji – Aizsardzības ministrija, Datu valsts inspekcija, Satiksmes ministrija un VARAM. CERT.LV sniedz tehnisku atbalstu izveidotajai komitejai. Praksē Sertifikācijas komitejas uzdevums būs lemt par konkrēta pakalpojumu sniedzēja sertifikāciju vai kvalifikācijas statusa piešķiršanu vai anulēšanu, balstoties uz informāciju, kuru iesniegs Aizsardzības ministrijas iesaistītās nodaļas auditori.

Uzraudzības institūcijas plānotās funkcijas ir noteiktas VARAM sagatavotajā informatīvajā ziņojumā „Par kompetento un atbildīgo iestādi, kura nodrošinās kvalificētu un kvalificētu paaugstinātas drošības elektroniskās identifikācijas pakalpojumu sniedzēju uzraudzību”, kas tika izskatīts MK 2015.gada 3.februāra sēdē (prot. Nr.6 27.§). Saskaņā ar šī informatīvā ziņojuma protokollēmuma 3.punktu, plānots, ka Uzraudzības iestāde uzsāks darbu ne vēlāk kā ar 2017.gada 1.jūniju.

1. **Priekšlikumi par turpmāko rīcību**

Ņemot vērā šī ziņojuma 1.sadaļā minēto par to, ka tiek veidota vienota, koleģiāla uzraudzības institūcija, un to, ka uzraudzības institūcija sevī iekļauj arī sertifikācijas komiteju, VARAM ierosina noteikt, ka funkcijas, pirmkārt, saistībā ar privātpersonu parakstu vākšanas tiešsaistes sistēmu drošības sertifikātu izdošanu un, otrkārt, sertifikāta izdošanu par tiešsaistes sistēmas drošības un tehniskajiem parametriem Eiropas pilsoņu iniciatīvai, tiek noteiktas Aizsardzības ministrijas pakļautībā paredzētajai koleģiālajai kontroles institūcijai – sertifikācijas komitejai. Lai arī līdz šim šīs funkcijas pildīja CERT.LV, šādi pienākumi nav atbilstoši pasaules praksē pieņemtajai CERT vienību būtībai – IT drošības incidentu novēršanai – un ir uzskatāms par pagaidu risinājumu. Šādu pienākumu uzticēšana sertifikācijas komitejai būtu atbilstošāk, jo tās pienākumos ietilpt gan sertificēšanas, gan uzraudzības funkcijas, kas nepiemīt ne CERT.LV, ne kādai citai valsts pārvaldes iestādei informācijas un komunikācijas tehnoloģiju jomā.

Tā kā no valsts pārvaldes organizēšanas pozīcijas nav racionāli, ka šos divus līdzvērtīgos uzdevumus veiktu divas dažādas institūcijas, tad ir nepieciešams tos nodot sertifikācijas komitejai, kas būtu atbilstošāk kā līdzšinējā prakse, uzticot tos CERT.LV.

Līdz ar to VARAM aicina noteikt, ka viena no uzraudzības institūcijas funkcijām būs arī tiešsaistes sistēmas atbilstības sertifikāta izsniegšanas funkcija.

Attiecīgi VARAM ierosina ziņojumam pievienotajā protokollēmumā noteikt Aizsardzības ministrijai, veidojot vienotu, koleģiālu uzraudzības institūciju, tai, cita starpā, paredzēt gan tiešsaistes sistēmas atbilstības sertifikāta izsniegšanas funkciju parakstu vākšanai par likumprojektu vai Satversmes grozījumu projektu, gan Eiropas pilsoņu iniciatīvas tiešsaistes sistēmas atbilstības sertifikāta izsniegšanas funkciju attiecībā uz savāktajiem paziņojumiem par atbalstu Eiropas pilsoņu iniciatīvām. VARAM ierosina noteikt, ka līdz vienotās uzraudzības institūcijas izveidei, tiešsaistes sistēmas atbilstības sertifikāta izsniegšanas funkciju pilda CERT.LV.

1. **Ietekme uz budžetu**

Parakstu vākšanas tiešsaistes sistēmas atbilstības sertifikāta izsniegšanas funkcijas nodrošināšanai un citu uzraudzības funkciju veikšanai Uzraudzības institūcijai nepieciešamais finansējums ir jāveic jau ieplānotā valsts budžeta ietvaros.

Ministru kabineta 2015.gada 27.augusta sēdē (protokola Nr.42 3.§ 9. un 10.1.punkts par atbalstīto finansējumu neatliekamiem pasākumiem Aizsardzības ministrijai) tika apstiprināts arī neatliekamais pasākums “Paaugstinātas drošības elektroniskās identifikācijas pakalpojumu sniedzēju uzraudzības institūcija” ar tai pieprasīto finansējumu – 353 790 EUR 2016.gadā, 261 544 EUR 2017.gadā un 261 544 EUR 2018.gadā. Paredzētā finansējuma ietvaros tiks veikta arī parakstu vākšanas tiešsaistes sistēmas atbilstības sertifikāta funkcijas nodrošināšana.

Saskaņā ar CERT.LV sniegto informāciju, kā arī ņemot vērā, ka līdz šim nav bijis neviens sertificēšanas pieprasījums, vienas parakstu vākšanas tiešsaistes sistēmas sertificēšanu varētu veikt aptuveni 1 mēneša laikā. Tas ietver gan speciālista darbu, veicot sistēmas pārbaudi, gan konsultācijas ar papildus ekspertiem, atkarībā no konkrētās sistēmas specifikas. Eksperta atalgojums mēnesī sastāda 1915 EUR, neieskaitot darba devēja sociālo nodokli. Pieņemot, ka viena gada laikā varētu būt nepieciešama ne vairāk kā divu šādu sistēmu sertificēšana, izmaksas sastādītu 3830 EUR gadā, neieskaitot darba devēja sociālo nodokli. Tā kā līdz šim nav bijis neviens sertificēšanas pieprasījums un jaunās sertifikācijas komitejas sastāvā ir atvēlētas 3 štata vietas arī CERT.LV speciālistiem, tad pagaidām tiek plānots, ka šo funkciju minētie speciālisti varēs veikt sava amata un kompetences ietvaros, un tam nebūs nepieciešams papildus finansējums.

1. **Kopsavilkums**

Ņemot vērā MK 2014.gada 12.augusta sēdes protokollēmuma (prot. Nr.43; 44.§) „Noteikumu projekts „Parakstu vākšanas tiešsaistes sistēmu drošības un tehniskās prasības”” 2.punktā doto uzdevumu, VARAM informē un ierosina sekojošo:

Laika periodā no 2015.gada 1.janvāra līdz 1.oktobrim CVK ir ierosinājusi vienu parakstu vākšanas procesu „Likums par 2012. gada 8. novembra likuma „Grozījumi likumā „Par tautas nobalsošanu, likumu ierosināšanu un Eiropas pilsoņu iniciatīvu”” atcelšanu” – parakstu vākšana elektroniski norit tikai vienotajā valsts un pašvaldību pakalpojumu portālā [www.latvija.lv](http://www.latvija.lv).

Izvērtējot parakstu vākšanas tiešsaistes sistēmas atbilstības sertifikāta izsniegšanas praksi, jākonstatē, ka CERT.LV – šobrīd atbildīgā institūcija par parakstu vākšanas tiešsaistes sistēmas atbilstības sertifikāta izsniegšanu – līdz šim nav izsniegusi nevienu parakstu vākšanas tiešsaistes sistēmas atbilstības sertifikātu attiecībā par likumprojektu vai Satversmes grozījumu projektu, kā arī Eiropas pilsoņu iniciatīvas tiešsaistes sistēmas atbilstības sertifikātu attiecībā uz savāktajiem paziņojumiem par atbalstu Eiropas pilsoņu iniciatīvām. Plānojot turpmāko rīcību parakstu vākšanas sistēmu drošību prasību izpildes uzraudzībai un ņemot vērā to, ka tiek veidota vienota, koleģiāla uzraudzības institūcija, VARAM ierosina ziņojumam pievienotajā protokollēmumā noteikt Aizsardzības ministrijai, veidojot vienotu, koleģiālu uzraudzības institūciju, paredzēt tai arī parakstu vākšanas tiešsaistes sistēmas atbilstības sertifikāta izsniegšanas un Eiropas pilsoņu iniciatīvas tiešsaistes sistēmas atbilstības sertifikāta izsniegšanas funkciju. Līdzšinējā situācija, kur šo funkciju pildīja CERT.LV, neatbilst datoru drošības incidentu novēršanas vienības pienākumu būtībai, kā arī ir pretrunā ar auditēšanas labo praksi.

VARAM ierosina noteikt, ka CERT.LV savas kompetences un piešķirtā valsts budžeta ietvaros līdz vienotās uzraudzības institūcijas izveidei, turpina pildīt parakstu vākšanas tiešsaistes sistēmas atbilstības sertifikāta izsniegšanas funkcijas veikšanu savas kompetences ietvaros. Vienotās uzraudzības institūcija minēto funkciju pārņem un pilda savas kompetences un piešķirtā valsts budžeta ietvaros.

Vides aizsardzības un reģionālās attīstības ministrs K.Gerhards

Vīza:

Vides aizsardzības un reģionālās attīstības

ministrijas valsts sekretārs G.Puķītis

12.11.2015 13:00

I.Gaile, 66016546

inese.gaile@varam.gov.lv

1. Ministru prezidentes 08.01.2015. rezolūcija Nr.18/SAN-2274 [↑](#footnote-ref-1)
2. Ministru kabineta noteikumos Nr.471 2.2., 2.3., 2.4. apakšpunktā minētās sistēmas sastāvdaļas [↑](#footnote-ref-2)
3. Saskaņā ar informatīvo ziņojumu „Par kompetento un atbildīgo iestādi, kura nodrošinās kvalificētu un kvalificētu paaugstinātas drošības elektroniskās identifikācijas pakalpojumu sniedzēju uzraudzību”, kas izskatīts MK 2015.gada 3.februāra sēdē, pievienoto MK protokollēmumu (prot. Nr.6 27.§ 2.punkts). [↑](#footnote-ref-3)